Բացասական երեւույթների շարքում Ռոբերտ Քոչարյանը առաջնահերթ թվարկել է մեկ պատուհանի գաղափարի լիարժեք իրականացման եւ հողերի աճուրդների կազմակերպման գործընթացի անկատարության խնդիրները: Նա ասել է, որ իր տպավորությամբ եւ տիրապետած ինֆորմացիայով, մեկ պատուհանի գործընթացի զգալի մասը ձեւական բնույթ է կրում, քանի որ քաղաքապետարանն այնքան էլ լավ չի պատկերացնում քաղաքացու հետ աշխատելու այդ տեխնոլոգիան: "Ժողովրդի դժգոհությունն ինչից է գալիս` կամ նկատում է, որ անարդար բաներ են կատարվում, կամ` որ իրեն լսող չկա եւ մի փոքր հարց լուծելու համար պետք է իր արժանապատվությունը ոտնահարվի: Իսկ դա այն դեպքում է լինում, երբ դուռը ծեծելիս մարդը չգիտի, առհասարակ իրեն կընդունեն, կլսեն, թե` ոչ, իր հարցին պատասխան կլինի, թե` ոչ", - նկատել է Քոչարյանը: